L-UE qed tieħu passi sabiex issaħħaħ il-protezzjoni tal-konsumaturi. Wara ftehim mal-Parlament Ewropew f'Marzu li għadda, il-Kunsill illum adotta direttiva li timmodernizza d-dritt tal-Unjoni fil-qasam tal-protezzjoni tal-konsumaturi u tiffaċilita l-infurzar tad-drittijiet tal-konsumaturi. Il-protezzjoni tal-konsumaturi hija parti essenzjali tas-suq intern. Id-Direttiva tiggarantixxi standards ogħla ta' protezzjoni għall-konsumaturi tal-UE meta jixtru prodotti jew servizzi online. Tipprevedi wkoll miżuri aktar robusti kontra prattiki kummerċjali żleali jew qarrieqa fl-UE kollha. Anna-Maja Henriksson, ministru għall-ġustizzja tal-Finlandja Id-direttiva l-ġdida tipprevedi: armonizzazzjoni msaħħa u simplifikazzjoni ta' xi wħud mill-kriterji użati biex jiġi determinat il-livell ta' penali għall-ksur tal-liġi tal-UE dwar il-konsumaturi; dritt għal rimedji individwali għall-konsumaturi meta jkunu sofrew danni minħabba prattiki kummerċjali żleali, bħal reklamar aggressiv; trasparenza mtejba fit-tranżazzjonijiet online, b'mod partikolari fir-rigward tal-użu tar-rieżamijiet online, l-ipprezzar personalizzat ibbażat fuq algoritmi jew klassifikazzjoni ogħla ta' prodotti minħabba "kollokamenti mħallsa"; l-obbligu ta' swieq online li jinfurmaw lill-konsumaturi dwar jekk in-negozjant responsabbli fi tranżazzjoni huwiex il-bejjiegħ u/jew is-suq online innifsu; il-protezzjoni tal-konsumaturi rigward is-servizzi diġitali "b'xejn", jiġifieri dawk li għalihom il-konsumaturi ma jħallsux flus iżda jipprovdu data personali, bħal: cloud storage, il-media soċjali u kontijiet tal-posta elettronika; informazzjoni ċara għall-konsumaturi f'każ ta' tnaqqis fil-prezz; it-tneħħija ta' piżijiet sproporzjonati, bħall-obbligu li jintużaw mezzi ta' komunikazzjoni skaduti, imposti fuq in-negozji b'leġislazzjoni eżistenti; kjarifiki dwar il-libertà tal-istati membri biex jadottaw regoli għall-protezzjoni tal-interessi leġittimi tal-konsumaturi rigward xi prattiki ta' kummerċjalizzazzjoni jew bejgħ partikolarment aggressivi jew qarrieqa fil-kuntest ta' bejgħ barra mill-post tan-negozju; kjarifiki dwar il-mod kif kummerċjalizzazzjoni qarrieqa ta' prodotti bi "kwalità doppja" għandha tiġi ttrattata mill-istati membri. Id-direttiva temenda d-direttiva dwar prattiċi kummerċjali żleali (2005/29/KE), id-direttiva dwar id-drittijiet tal-konsumaturi (2011/83/UE), id-direttiva il-klawżoli inġusti f'kuntratti mal-konsumatur (93/13/KEE) u d-direttiva dwar l-indikazzjoni tal-prezzijiet (98/6/KE). Passi li jmiss Wara l-adozzjoni tad-direttiva, l-istati membri ser ikollhom 24 xahar biex jadottaw il-miżuri neċessarji għall-implimentazzjoni tagħha. Dawn il-miżuri jibdew japplikaw 6 xhur wara. Kuntest Flimkien ma' direttiva proposta dwar azzjonijiet rappreżentattivi għall-protezzjoni tal-interessi kollettivi tal-konsumaturi, din id-direttiva hija parti mill- "Patt Ġdid għall-Konsumaturi" mniedi mill-Kummissjoni fl-2017. It-test sħiħ tad-direttiva Ara l-paġna tal-laqgħa